নাড্ডার পর সর্বভারতীয় সভাপতির কুর্সিতে কাকে বসাবে BJP?

ওয়েব ডেস্ক: শিয়রে বিহারের বিধানসভা নির্বাচন। তারপরেই রয়েছে বাংলার বিধানসভা ভোট। এই দুই গুরুত্বপূর্ণ নির্বাচনের আগেই নতুন সর্বভারতীয় সভাপতি (BJP National President) বেছে নিতে মরিয়া বিজেপি (BJP)। কিন্তু জেপি নাড্ডার পর কে পাবেন পদ্ম শিবিরের এই গুরুদায়িত্ব? এই নিয়ে জল্পনা তুঙ্গে। নতুন সর্বভারতীয় সভাপতির নাম ঘোষণা নিয়ে সামনে এক এক বড় আপডেট।

শুক্রবার বিজেপির এক শীর্ষ নেতৃত্ব এক জাতীয় সংবাদমাধ্যমকে জানিয়েছে, নতুন নেতৃত্বের অধীনে আসন্ন সব নির্বাচন লড়তে চায় পদ্ম শিবির। এই মর্মে ইতিমধ্যে বিজেপি এবং আরএসএস (RSS) প্রায় ১০০ জন শীর্ষ বিজেপি নেতার সঙ্গে আলোচনায় বসেছে। এই তালিকায় রয়েছেন প্রাক্তন সভাপতি, কেন্দ্রীয় মন্ত্রিসভার প্রবীণ সদস্য এবং সাংবিধানিক পদে আসীন নেতারাও। তাঁদের থেকে সম্ভাব্য সভাপতির নাম নিয়ে মতামত নেওয়া হয়েছে বলেও জানিয়েছে এক সূত্র।

আরও পড়ুন: ‘জেলে বসে সরকার চালানো যাবে না’, বিরোধীদের কড়া আক্রমণ মোদির

তবে একাধিক কারণে নতুন সর্বভারতীয় সভাপতির নাম ঘোষণায় দেরি হচ্ছে বলা জানানো হয়েছে পদ্ম শিবিরের তরফ থেকে। এর অন্যতম কারণ হল উপরাষ্ট্রপতি নির্বাচন। একই সঙ্গে বিজেপি চাইছে নতুন সর্বভারতীয় সভাপতি নির্বাচনের আগে গুরুত্বপূর্ণ রাজ্যগুলির সভাপতি বাছাই পর্ব শেষ করতে। ইতিমধ্যেই ২৮ রাজ্যে এই প্রক্রিয়া সম্পূর্ণ হয়েছে। তবে উত্তরপ্রদেশ, গুজরাত, কর্নাটক, হরিয়ানা, দিল্লি, ঝাড়খণ্ড, পাঞ্জাব এবং মণিপুরে এখনও সভাপতি নির্বাচন বাকি রয়েছে। তারপরেই নাড্ডার উত্তরসূরী বেছে নেবে বিজেপির কোর কমিটি।

উল্লেখ্য, ২০১৯ সালে বিজেপির সর্বভারতীয় সভাপতির দায়িত্ব দেওয়া হয় জেপি নাড্ডাকে (JP Nadda)। তাঁর মেয়াদ ইতিমধ্যেই দু’বার বাড়ানো হয়েছে। তবে এবার কমবয়সীদের এই পদের জন্য ভাবতে পারে বিজেপি। কারণ অনেকেই মনে করছেন, বিজেপি এবার সাংগঠনিকভাবে নতুন প্রজন্মকে নেতৃত্বে নিয়ে আসার চেষ্টা করছে।